钦定古今图书集成/历象汇编/乾象典/第021卷 > 章潢图书编 > 《五行总论》
## 钦定古今图书集成/历象汇编/乾象典/第021卷 > 章潢图书编 > 《五行总论》

五行之论，固见于箕子《洪范》，实兆于《河图》洛书之位
数焉。盖其见象于天也为五行，分位于地也为五方，
行于四时也为五德，禀于人也为五常，播于律吕为
五音，发于文章为五色。《易》曰五位，“史”曰五材，“志”曰五
物，医曰“五运”，其该曷即哉。但相生则水木火土金，相
克则水火金木土，五者各有定质，而气则生于其质
矣。以相生言之，亦谓其气之相资而生生不害焉耳，
非谓木出于水，土出于火也。一岁之间，水生木，木生
火，火生土，土生金，金又生水，此固序之一定者。而夏
火不能生秋金，故《易》之《革》卦，上兑下离，其卦辞曰：“革，
己日乃孚”，二爻辞曰：“己日乃革”，之己土之义。《素问》于
四时独以长夏属土，亦此意也。可见“四季虽曰皆属
乎土，然丑未阳也，辰戌阴也，丑月木将伤土，惟未月
火盛生土，故季夏之土为独盛焉。此其相生固然，而
相克之义何居？盖木火金水，各旺于四时，而土为冲
气，则于四时无不在也。秋金劲疾，固所当制，而夏火
未退，未免制伏太过，故得季夏之土，调和于中，于以
泄火之盛，养金之微”，此金之所以不害于火也。《历书》
所谓夏至三庚之后，逢庚而三伏者，言金之畏火也；
《律书》所谓“由未而申，比至于罚”者，言火之罚金也。则
其所谓克之之义，不即此而在乎？况生之克之，循环
不息，固非以克为生，亦非生而不克。阳虽生于仲冬，
而实盛于春夏；阴虽生于仲夏，而实盛于秋冬，故自
阴而阳则顺，木之成也，水实生之。自阳而阴则逆，金
之成也，火实克之。孔子以治历明时，取诸革，又曰：“天
地革而四时成。”此之谓也。五行之生克，变化无端，不
可测识，恶可执一以论之哉！